Antisthenes
Store norske leksikon,Religion og filosofi,Filosofiens historie,Antikkens filosofi
Antisthenes var en gresk filosof. Først var han elev av Gorgias, deretter av Sokrates. Han grunnla så den kyniske skole som fikk navn etter gymnasiet Kynosarges der han underviste.
Antisthenes lærte at selvtilstrekkelighet var et ideal eller et formål i seg selv. Dyden bestod i å være uavhengig av eiendom og nytelse. Som sønn av en athensk far og en trakisk trellkvinne hadde han tidlig fått erfare harde kår, og enkelte har satt de asketiske trekk i hans filosofi i sammenheng med denne bakgrunnen.Hans filosofi fikk innvirkning på den stoiske skole. Antisthenes var en kraftig motstander av Platons idélære, og hevdet at det bare fantes individer. Hans mest berømte elev var Diogenes. Se også nominalisme. Les mer i Store norske leksikon Antikkens filosofi Den kyniske skole Stoisk filosofi